de Mariana Bechir 20.3.2017

După ce a promis că va fi primul guvern care va respecta prevederea alocării a 500 de euro pentru educație fiecărui copil, la naștere, Cabinetul Grindeanu decide să elimine cu totul din lege această reglementare. Ministrul Educației a anunțat la Pro Tv că articolul respectiv nu va figura în viitoarea Lege a Educației.

“În momentul când copilul este foarte mic, dacă se acordă la naștere, până ajunge să fie el elev ce se întâmplă cu banii aceștia? Îi depunem într-un cont, cum se aplică?”, a explicat Năstase motivele deciziei de eliminare a prevederii care nu s-a aplicat niciodată în cei șase ani de când există.

Suma a fost prevăzută în art. 356 al Legii educației naționale din 2011:

Statul sprijină dreptul la învăţare pe tot parcursul vieţii prin acordarea sumei reprezentând echivalentul în lei a 500 euro, calculat la cursul de schimb leu/euro comunicat de Banca Naţională a României şi valabil la data plăţii, fiecărui copil cetăţean român, la naşterea acestuia.

Suma urma să fie depusă într-un cont de depozit deschis la Trezoreria Statului pe numele copilului, în care părinții puteau direcționa ulterior și procentul de până la 2% din valoarea impozitului anual pe veniturile din salarii, sau alte sume.

La împlinirea vârstei de 16 ani, titularul contului putea solicita sume din contul pentru educaţie permanentă, cu acordul expres al părinţilor, mai preciza Legea.

Aplicarea prevederii s-a amânat însă de la un an la altul.

În ianuarie, Guvernul Sorin Grindeanu anunța că fiecare părinte sau tutore va trebui să deschidă, la Trezoreria Statului, un cont pentru acest ajutor financiar ce urma să fie virat, începând cu luna martie, pentru toți cei născuți după 9 februarie 2011 (momentul intrării în vigoare a legii).

La 10 zile distanță după anunț a apărut proiectul de buget, care nu conținea sumele necesare acestei măsuri.

Ajutorul pentru educație va fi înlocuit cu deduceri pentru familie

Duminică, ministrul Pavel Năstase a explicat că viitoarea lege a educației, pe care Guvernul își propune să o finalizeze anul acesta, nu va mai conține prevederea respectivă.

Ea va fi înlocuită cu reduceri de taxe pentru familiile cu copii: “Familiile care au venituri până în 5.000 de lei vor avea o deducere din impozitul pe venit în valoare de 1.600 de lei pe an. Pentru cei care au venituri între 5.000 și 10.000 de lei, deducerea se va ridica la 1.200 de lei pe an”, a spus Pavel Năstase.

Deducerea va fi inclusă în legea educației, a adăugat ministrul.